Pipa da tubac per la glina

Charta da lectur or da la California

Mia dunna di savens: "Questa glina infama. La notg passada n'hai jau puspè betg pudì durmir."
Jau n'hai mai chapì pertge ch'ins po avair mal il chau pervi da las glinas da la glina.
Tschel di - la mesadad da mai - hai jau però legì en la "New York Times" che ils schefs militars dals Stadis Unids vulevan trametter ina bumba atomara sin la glina. Durant il temp da la Guerra fraida existiva in project cun quella finamira. Il fisicher Leonard Reiffel (72 onns) ha confermà quai envers la gasetta americana. La "Air Force" vuleva imponar cun quella acziun (explosiun) a tut il mund - e quai gia al cumenzament dals onns 60. Damai anc avant che l'astronaut Armstrong ("In pitschen pass per il uman, però in grond pass per ina bumba atomara!") aveva traplà pè sin noss trabant. Per l'explosiun era planisada ina bumba atomara d'ina forza da quella da Hiroshima.
Ins sto s'imaginar tge super eveniment che quai fiss stà - ina explosiun atomara, sin la glina. Per in pitschen mument avess vis l'entir mund ir bulieu che glischa. Forsa ch'i fiss stà sco sche la glina avess ina pipa da tubac. Tut il mund avess suspirà "Uau" - be il Russ betg.
Ed ils Svizzers? Savevan quels dal project dals Americans? La resposta è gea! Quai m'ha tradì in ami che lavura actualmain tar il servetsch da spiunagi secret da la Svizra. Cusseglier federal Rudi Wille aveva s'intermess tar la "Air Force" americana. EI vuleva numnadamain organisar il spectacul per il 1. avust. E la pli bella era ch'el vuleva garnir la bumba americana cun ina bandiera svizra.
Cura che jau hai raquintà tut quest a mia dunna ha ella be ditg sitg setg: "La glina ha gia adina dà rumpatesta!"

Ed anc ina rima explosiva: Cunter la migrena permanenta gida ina bumba atomara potenta.

Cun chars salids Voss Men Caduff